Bħala familja xtaqna nsiefru f'post sabiħ fejn hemm ħafna natura. Missieri kien ilu sena jfaddal biex forsi jaqtgħalna xewqitna. Il-ġarra mtliet bil-qatra l-qatra u fl-aħħar missieri rnexxielu jġemma' biżżejjed biex stajna nsiefru flimkien. Meta wasalna Franza kellna eċitament kbir u konna fis-seba' sema li fl-aħħar qegħdin barra minn Malta. Meta konna sejrin lejn il-lukanda bil-kowċ, tpaxxejna bl-ambjent differenti. Użajna mezzi tat-trasport li f'Malta m'għandniex. Għadni niftakar kemm ħawwadna meta rkibna l-ferrovija għall-ewwel darba u meta rkibna karozza lussuża. Il-bini kien differenti ħafna minn Malta speċjalment is-soqfa tad-djar. Il-lukanda ma kienet xejn ta' barra minn hawn imma kienet komda biżżejjed għalina peress li m'aħniex daqshekk qnieżaħ. Jum wara, il-grupp tat-turisti li konna miegħu ried imur fl-Alpi. Ngħiduha kif inhi, dawn il-muntanji dejjem rajthom fuq stampa u l-veduta li hemm tħallik bla nifs. Għalhekk, bħall-grupp tat-turisti, aħna ridna mmorru wkoll. Morna bil-kowċ u għamilna sagħtejn triq. Xeni pittoreski. Xi ġmiel! F'dak il-mument tibda tirrealizza kemm l-ambjent ta' Malta xi kultant qas jibda ma' tagħna. Hekk kif bdejna noqorbu lejn l-Alpi kellna nirkbu ferrovija biex nitilgħu fuq il-muntanji, u meta wasalna qgħadna nieħdu r-ritratti u nwaddbu s-silġ lejn xulxin. Osservajna l-ġmiel indeskrivibbli li hemm u nista' ngħid b'wiċċi minn quddiem li kienet waħda mill-isbaħ xeni li qatt rajt. Hekk kif qabad jidlam morna lura lejn il-kowċ u tlaqna fit-triq. Dħalna ġo mina twila iżda f'radda ta' salib vettura tilfet il-kontroll u laqtet vann ieħor. X'diżgrazzja! Il-vetturi spiċċaw għalqu t-triq kollha u allura l-karozzi ma setgħux jgħaddu. Domna nofs siegħa ġol-kowċ ma nagħmlu xejn. F'daqqa waħda smajna splużjoni b'saħħitha u kkawżat sħaba sewda kbira li nxterdet mal-mina kollha. Qalbi bdiet tħabbat ħafna aktar mis-soltu u wiċċ ommi sar isfar mewt. In-nies bdew jippanikjaw u ħlief nar iqarmeċ u għajjat ta' nies ma smajtx. Ħriġna barra mill-kowċ u ma stajt nara xejn. Kelli għajnejja mimlijin dmugħ minħabba d-duħħan. L-għajjat u l-biki tan-nies kien l-unika indikazzjoni li ħerġin barra. Bdejt nisgħol ħafna daqslikieku kont qed nixraq. Missieri qalli biex ngħatti ħalqi u mnieħri bil-flokk... u mnalla, għax naħseb kieku kont nifga. Bdejna niġru daqs fniek bil-biza' li kellna fuqna. Fl-aħħar bdejna naraw id-dawl tal-karozzi tal-pumpiera u rnexxielna noħorġu barra. Kulħadd kellu wiċċu u idu suwed tuta. Għajnejna kienu ħomor nar. Però l-aktar ħaġa importanti hi li issa kulħadd qiegħed barra qawwi u sħiħ.
L-Alpi u l-mina t-tawwalija – Jake Ciantar 11A